**П Р И Ј Е Д Л О Г**

На основу чланова 90. и 348. Закона о стварним правима („Службени гласник Републике Српске“, број 124/08, 3/09 и 58/09, 95/11, 60/15, 18/16 и 107/19), члана 39. став 2. алинеја 13 Закона о локалној самоуправи („Службени гласник Републике Српске“, број 97/16, 36/19 и 61/21), члана 5. став 1. тачка б) Правилника о поступку јавног конкурса за располагање непокретностима у својини Републике Српске и јединица локалне самоуправе („Службени гласник Републике Српске“, број 20/12) и члана 39. став 2. алинеја 14) Статута Града Бијељина („Службени гласник Града Бијељина“, број 9/17), Скупштина Града Бијељина на сједници одржаној дана \_\_\_\_\_\_\_\_\_\_2022. године,

д о н о с и

**О Д Л У К У**

**О НАЧИНУ И УСЛОВИМА ЈАВНЕ ПРОДАЈЕ**

**СУВЛАСНИЧКОГ ДИЈЕЛА НА НЕПОКРЕТНОСТИ ОЗНАЧЕНОЈ КАО К.П. 2955/1 Е40 К.О. БИЈЕЉИНА 2**

**Члан 1.**

Под условима и на начин утврђен овом Одлуком спровешће се усменим јавним надметањем – лицитацијом (у даљем тексту: лицитација) продаја сувласничког дијела Града Бијељина на непокретности која је означена као:

- **к.п. број 2955/1,** у нарави трособан стан, у поткровљу стамбено пословне зграде, површине 66 м2, уписан у лист непокретности број 5489 к.о. Бијељина 2, у којем је као сувласник уписан Град Бијељина са дијелом 8/66, а којем одговара непокретност означена као к.п. 2955 Е 40, уписана у земљишно књижни извадак број 11079 к.о. Бијељина 2, у којем је као сувласник уписана општина Бијељина са дијелом 8/66.

У складу са одредбом члана 90. Закона о стварним правима, право прече куповине сувласничног дијела на непокретности која је предмет продаје, има Свјетлана Сворцан, која је са Градом Бијељина уписана као сувласник на стану који је предмет продаје.

**Члан 2.**

Налазом ЈП „ Дирекција за изградњу и развој града“ д.о.о. Бијељина број И-198/22 од 9.3.2022. године утврђено је да је вриједност м2 стана означеног као к.п. 2955/1, уписаног у лист непокретности број 5489 к.о. Бијељина 2 и земљишно књижни извадак број 11079 к.о. Бијељина 2, износ од 1.100,00 КМ, што за површину од 8м2 износи 8.800,00 КМ.

**Члан 3.**

За учешће у поступку лицитације учесници су дужни уплатити на име кауције износ који не може бити нижи од 1.000,00 КМ и за :

* к.п. 2955/1 к.о. Бијељина 2, кауција износи 1.000,00 КМ.

Уплата се врши на јединствен рачун трезора Града Бијељина број 555-001-00777777-70 прије почетка лицитационог поступка, а доказ о извршеној уплати доставља се Комисији.

**Члан 4.**

Продајну цијену наведених непокретности учесник лицитације, са којим ће се закључити уговор, обавезан је уплатити у року од 15 дана од дана потписивања уговора на жиро-рачун продавца, а предаја непокретности у посјед купцу извршиће се у року од 8 (осам) дана по уплати купопродајне цијене, о чему ће се сачинити записник.

**Члан 5.**

Поступак лицитације непокретности у својини Града Бијељина спровешће Комисија за спровођење јавног конкурса за продају, односно оптерећење правом грађења непокретности у својини Града Бијељина.

Оглас за продају непокретности из члана 1. Одлуке објавиће се у локалном листу „Семберске новине“, „Независним новинама“, те на огласној табли Градске управе града Бијељина и на страницама званичне интернет презентације Града Бијељина .

**Члан 6.**

Овлашћује се Градоначелник Града Бијељина да по завршетку лицитационог поступка са најповољнијим понуђачем закључи Уговор о купопродаји, а по прибављеном мишљењу Замјеника Правобраниоца Републике Српске са сједиштем у Бијељини.

**Члан 7.**

Трошкове израде Уговора о купопродаји у форми нотарске исправе као и трошкове провођења истог сноси купац.

**Члан 8.**

Ова Одлука ступа на снагу осмог дана од дана објављивања у „Службеном гласнику града Бијељина“.

СКУПШТИНА ГРАДА БИЈЕЉИНА

Број:\_\_\_\_\_\_\_\_\_\_\_/22. **П Р Е Д С Ј Е Д Н И К**

Б и ј е љ и н а, **СКУПШТИНЕ ГРАДА БИЈЕЉИНА**

Датум,\_\_\_\_\_\_\_\_\_\_\_ **Александар Ђурђевић**

**О Б Р А З Л О Ж Е Њ Е**

**Уз одлуку о начину и условима јавне продаје**

**сувласничког дијела на непокретности означеној као к.п. 2955/1 Е40 к.о. Бијељина 2**

**ПРАВНИ ОСНОВ ЗА ДОНОШЕЊЕ ОДЛУКЕ**

У члану 348. Закона о стварним правима („Службени гласник Републике Српске“, број 124/08, 3/09, 58/09, 95/11, 60/15, 18/16 и 107/19), прописно је „*да непокретностима у својини Републике и јединица локалне самоуправе, и са правом грађења може се располагати само на основу јавног конкурса и уз накнаду утврђену по тржишној цијени, ако посебним законом није другачије одређено* ***(став 1)*** *; Правилник о поступку јавног конкурса из става 1. овог члана донијеће директор Републичке управе за геодетске и имовинско-правне послове у року од три мјесеца од ступања на снагу овог закона* ***(став 2).“***

У члану 90. Закона о стварним правима прописано, ставу 1. прописано је да *сувласници етажне својине имају право прече куповине*.

Чланом 5. став 1. тачка б) Правилника о поступку јавног конкурса за располагање непокретностима у својини Републике Српске и јединица локалне самоуправе („Службени гласник Републике Српске“, број 20/12) је прописано да *„Одлуку о начину и условима продаје, односно оптерећења правом грађења непокретности у својини јединица локалне самоуправе доноси скупштина јединица локалне самоуправе на приједлог начелника општине, односно градоначелника града.“*

Чланом 39. став 2. алинеја 13. Закона о локалној самоуправи („Службени гласник Републике Српске“, број 97/16 и 61/21), и чланом 39. став 2. алинеја 13 Статута Града Бијељина („Службени гласник Града Бијељина“, број: 9/17) је прописано да Скупштина града доноси одлуке о прибављању, управљању и располагању имовином града.

**РАЗЛОЗИ ЗА ДОНОШЕЊЕ ОДЛУКЕ**

Свјетлана Сворцан, обратила се овом одјељењу са захтјевом за рјешавање имовинско правних односа- куповину сувласничко дијела на стану који се налази на адреси Светозара Марковића 3 А/14, а на којем су као сувласници уписани она са сувласничким дијелом од 58/66 и Град Бијељина са дијелом 8/66.

Предмет продаје је сувласнички дио на непокретности која је означена је као **к.п. број 2955/1,** у нарави трособан стан, у поткровљу стамбено пословне зграде, површине 66 м2, уписан у лист непокретности број 5489 к.о. Бијељина 2, у којем је као сувласник уписан Град Бијељина са дијелом 8/66, а којем одговара непокретност означена као к.п. 2955 Е 40, уписана у земљишно књижни извадак број 11079 к.о. Бијељина 2, у којем је као сувласник уписана општина Бијељина са дијелом 8/66.

Налазом ЈП „ Дирекција за изградњу и развој града“ д.о.о. Бијељина број И-198/22 од 9.3.2022. године утврђено је да је вриједност м2 стана означеног као к.п. 2955/1, уписаног у лист непокретности број 5489 к.о. Бијељина 2 и земљишно књижни извадак број 11079 к.о. Бијељина 2, износ од 1.100,00 КМ, што за површину од 8м2 износи 8.800,00 КМ.

Имајући у виду да је подносилац захтјева за рјешавање имовинско правних односа Свјетлана Сворцан сувласник са дијелом од 58/66 заједно са Градом Бијељина, који је сувласник са дијелом од 8/66 на непокретности која у нарави представља стан-етажну својину, Свјетлана Сворцан, у складу са одредбом члана 90. Закона о стварним правима има право прече куповине сувласничког дијела Града Бијељина, који је предмет ове одлуке, а о чему ће се водити рачуна приликом провођења поступка лицитације.

**ФИНАНСИЈСКА СРЕДСТВА**

За доношење ове Одлуке нису потребна финансијска средства.

**О Б Р А Ђ И В А Ч:**

ОДЈЕЉЕЊЕ ЗА СТАМБЕНО-КОМУНАЛНЕ

ПОСЛОВЕ И ЗАШТИТУ ЖИВОТНЕ СРЕДИНЕ

П.О. ГРАДОНАЧЕЛНИКА

Богдан Тадић, мастер инжењер електр. и рачунарства

Градоначелник града Бијељина утврдио је ПРИЈЕДЛОГ ОДЛУКЕO НАЧИНУ И УСЛОВИМА ЈАВНЕ ПРОДАЈЕ СУВЛАСНИЧКОГ ДИЈЕЛА НА НЕПОКРЕТНОСТИ ОЗНАЧЕНОЈ КАО К.П. 2955/1 Е40 К.О. БИЈЕЉИНА 2, те је прослеђује Скупштини Града Бијељина на претрес и усвајање.

ГРАДОНАЧЕЛНИК ГРАДА БИЈЕЉИНА

Љубиша Петровић