**И Н Ф О Р М А Ц И Ј А**

**о стању здравствене заштите на подручју Града Бијељина у 2021. години**

|  |  |
| --- | --- |
|  | Програмом рада Скупштине Града за 2022. годину предвиђено је разматрање информације о стању здравствене заштите на подручју Града Бијељина у 2021. години.  Циљ информације је да се сагледа тренутно стање и проблеми у области здравственог осигурања и здравствене заштите на подручју Града Бијељина, те предложе мјере и активности за побољшање истог.  Информација је урађена на основу показатеља и извјештаја добијених од носилаца и организатора здравствене заштите и здравственог осигурања на подручју Града Бијељина. |

**У В О Д**

Носиоци и организатори највећег дијела здравствене дјелатности на подручју Града Бијељина су: Дом здравља, Општа болница „Свети Врачеви“, и Фонд здравственог осигурања Републике Српске – Канцеларија Бијељина.

Значајну улогу у обезбјеђивању здравствене заштите становништва, поред напријед наведених, имају приватне љекарске ординације, приватне апотеке, Интернационални дијализа центар, Центар за социјални рад, Градска организација Црвеног крста, те одређена одјељења Градске управе Града Бијељина. О наведеним активностима, Скупштина Града Бијељина је информисана кроз извјештаје о раду и посебне информације везане за здравствено осигурање и здравствену заштиту специфичних категорија становништва (здравствено неосигурана лица, борци и чланови породица погинулих бораца, инвалиди и др.).

Информација садржи дијелове извјештаја о раду носилаца здравствене заштите, као и податке које је обрађивач прикупио из других извора.

***1. Дом здравља Бијељина***

Дом здравља Бијељина је јавна здравстрвена установа која се налази у категорији великих здравствених установа у којој се пружају услуге примарног нивоа здравствене заштите за осигуранике са подручја три локалне заједнице: Бијељина, Пелагићево и Доњи Жабар. Примарни ниво здравствене заштите је заснован на практичним, научно доказаним и социјално прихватљивим методама и технологијама, које су универзално приступачне појединцима и породицама. То је први ниво контакта корисника здравствених услуга са здравственим системом.

Статутом Дома здравља Бијељина и Правилником о унутрашњој организацији и систематизацији Дома здравља Бијељина организоване су службе/центри/ амбуланте/апотека, као основне организационе јединице, у којима се обавља одређени дио здравствених услуга, односно дио послова везаних за основну дјелатност установе, и то како слиједи:

1. **Служба породичне медицине** као основна организациона јединица која обезбјеђује примарну здравствену заштиту по моделу породичне медицине, а која у свом саставу има одјељења као унутрашње организационе јединице, и то:

**а) Одјељење породичне медицине-едукативни центар породичне медицине**, унутрашња организациона јединица с циљем координације тимова породичне медицине који раде у едукативном центру породичне медицине у сједишту установе, организованих по систему амбуланти породичне медицине (укупно четири амбуланте у сједишту установе) као научно-наставне базе Медицинског факултета у Фочи.

**б) Одјељење породичне медицине у сједишту установе**, унутрашња организациона јединица с циљем координације тимова породичне медицине у сједишту установе, и амбуланти у Мајевичкој улици, Ковиљушама и за општине Пелагићево и Доњи Жабар, организованих по систему амбуланти породичне медицине.

**в) Одјељење породичне медицине у Јањи**, унутрашња организациона јединица с циљем координације тимова породичне медицине у Јањи и насељеним мјестима око Јање, организованих по систему амбуланти породичне медицине и то: Јања, Ново насеље Јања, Ченгић, Главичице и Бањица.

**г) Одјељење породичне медицине секторских амбуланти**, унутрашња организациона јединица с циљем координације тимова породичне медицине у организованих по систему амбуланти породичне медицине (амбуланте: Модран, Пучиле, Суво Поље, Горња Чађавица, Драгаљевац, Магнојевић, Вршани, Буковица, Велика Обарска, Горње Црњелово, Доње Црњелово, Батковић, Бродац, Трњаци, Дворови и Амајлије).

**д)** **Одјељење за промоцију здравља и превенцију болести**, унутрашња организациона јединица с циљем организације послова на промоцији здравља и превенцији болести код становништва.

Послови Службе породичне медицине обављају се на 26 различитих локација (42 амбуланте породичне медицине са 55 тимова породичне медицине), и то:

**а) Амбуланте породичне медицине** као унутрашње организационе јединице, и то:

1. Амбуланте породичне медицине у објекту Дома здравља Бијељина у Улици Српске војске 53 Бијељина;
2. Амбуланта породичне медицине у Мајевичкој улици 106, Бијељина;
3. Амбуланта породичне медицине Ковиљуше, Бијељина;
4. Амбуланта породичне медицине Горње Црњелово;
5. Амбуланта породичне медицине Доње Црњелово;
6. Амбуланта породичне медицине Велика Обарска;
7. Амбуланта породичне медицине Бродац;
8. Амбуланта породичне медицине Батковић;
9. Амбуланта породичне медицине Дворови;
10. Амбуланта породичне медицине Амајлије;
11. Абуланта породичне медицине Трњаци;
12. Амбуланта породичне медицине Доњи Драгаљевац;
13. Амбуланта породичне медицине Вршани;
14. Амбуланта породичне медицине Средњи Магнојевић;
15. Амбуланта породичне медицине Горња Чађавица;
16. Амбуланта породичне медицине Суво Поље;
17. Амбуланта породичне медицине Ченгић;
18. Амбуланта породичне медицине Главичице;
19. Амбуланта породичне медицине Бањица;
20. Амбуланта породичне медицине Модран;
21. Амбуланте породичне медицине Јања;
22. Амбуланте породичне медицине Пучиле;
23. Амбуланта породичне медицине Доња Буковица;
24. Амбуланта породичне медицине Ново Насеље Јања
25. Амбуланта породичне медицине Доњи Жабар;
26. Амбуланта породичне медицине Пелагићево

1. **Амбуланта за специјалистичке консултације из педијатрије** организује се као основна организациона јединица за консултативно-специјалистички рад из области педијатрије.
2. **Амбуланта за специјалистичке консултације из гинекологије** организује се као основна организациона јединица за консултативно-специјалистички рад из области гинекологије.
3. **Служба хитне медицинске помоћи** организује се као основна организациона јединица, која својим радом обезбјеђује пружање услуга хитне медицинске помоћи (примарног нивоа) у и изван установе на територији коју покрива Град Бијељина, Пелагићево и Доњи Жабар непрекидно у току 24 сата, а у чијем саставу је организовано:

**а) Одјељење ургентне медицине**, као унутрашња организациона јединица.

1. **Служба превентивне, дјечије и опште стоматологије** у којој се организује и пружа зубоздравствена заштита пацијентима свих добних скупина.
2. **Хигијенско-епидемиолошка служба** обавља послове из домена јавног здравства и друге послове који су јој дати у надлежност посебним прописима.
3. **Служба лабораторијске дијагностике** се организује за пружање лабораторијских услуга примарног нивоа.
4. **Центар за физикалну рехабилитацију у заједници** обезбјеђује промоцију здравља, превенцију инвалидности, као и физикалну рехабилитацију, те бригу и помоћ онеспособљеним.
5. **Центар за заштиту менталног здравља** обезбјеђује промоцију и превенцију менталног здравља, као и рехабилитацију ментално обољелих лица.
6. **Служба радиолошке и ултразвучне дијагностике**. се организује за обављање опште и специјалистичке радиологије, радиологије зуба, као и ултразвучне дијагностике.
7. **Апотека затвореног типа** организује се као основна организациона јединица за обављање апотекарске дјелатности за потребе Дома здравља Бијељина.
8. **Служба економско-финансијских послова** организује се као основна организациона јединица за обављање финансијских, књиговодствених, рачуноводствених, послова набавки и продаје, као и других стручних послова у чијем саставу се организују:

**а) Одјељење за јавне набавке, као унутрашња организациона јединица** и

**б) Одјељење за рачуноводство, као унутрашња организациона јединица.**

1. **Служба правних и кадровских послова** се организује за обављање правних, кадровских, административних и других стручних послова.
2. **Служба општих послова** организује се као основна организациона јединица за обављање општих послова, послова заштите и здравља на раду, послова унапређења квалитета и сигурности здравствених услуга, техничких послова и управљања медицинским отпадом, а у чијем саставу се организују:

**а) Одјељење за континуирано унапређење квалитета и сигурности здравствених услуга, заштите и здравља на раду, и то као унутрашња организациона јединица** и

**б) Одјељење за техничке послове, као унутрашња организациона јединица.**

Поред организационих јединица (основних и унутрашњих) које су горе побројане, као независна и самостална унутрашња организациона јединица организује се:

**а) Одјељење за интерну ревизију.**

У остваривању примарног нивоа здравствене заштите, по моделу породичне медицине, Дом здравља Бијељина организује, врши и пружа следеће здравствене мјере и услуге:

* Активности на промоцији здравља;
* Здравствену едукацију грађана о најчешћим здравственим проблемима, методама њихове идентификације и контроле;
* Превенцију, дијагностику, лијечење и рехабилитацију болести и повреда,
* Хитну медицинску помоћ;
* Откривање и редукцију фактора ризика масовних незаразних болести;
* Превентивну, дјечију и општу стоматологију;
* Послови стоматолошке лабораторије;
* Заштиту и унапређење менталног здравља;
* Рехабилитацију у заједници;
* Имунизацију против заразних болести;
* Послови хематолошке и биохемијске лабораторијске дијагностике;
* Послови класичне конвенционалне рендген и ултразвучне дијагностике и мамографије;
* Хитни санитетски превоз;
* Обезбјеђивање лијекова и медицинских средстава или се обављање тих послова обезбјеђује закључивањем уговора са апотеком;
* Хигијенско-епидемиолошке послове;
* Лијечење у кући;
* Послове који се обављају у Апотеци затвореног типа (за потребе здравствене установе).

У Дому здравља Бијељина регистровано је и код Фонда здравственог осигурања верификовано укупно 74.578 осигураних лица (у породичној медицини 70.139 осигураних и у Амбуланта за специјалистичке консултације из педијатрије 4.439 осигураних лица).

Оснивач Дома здравља Бијељина је Скупштина општине Бијељина - данас Скупштина Града Бијељина.

У току 2021. године због пандемије изазване корона вирусом велики број корисника услуга, а на основу важећих прописа, имао је право на здравствену заштиту иако нису имали својство осигураних лица.

Обезбјеђење средстава за финансирање примарне здравствене заштите осигураних лица Дом здравља Бијељина врши уговарањем на годишњем нивоу са Фондом здравственог осигурања Републике Српске. Такође, средства за финансирање здравствених услуга које не финансира Фонд здравственог осигурања Републике Српске, а од интереса су за становништво Града Бијељина, обезбјеђују се у Буџету Града Бијељина, као и од пружених комерцијалних здравствених услуга.

Ова информација садржи дијелове Извјештаја о раду Дома здравља Бијељина за 2021. годину.

1. **Здравствено стање становништва и превенција најчешћих болести**

Примарни ниво здравствене заштите и породична медицина као њен основни облик организовања први су контакт појединца са здравствним системом. Таквим приступом и организацијом здравствене заштите добијају се и релевантни показатељи здравственог стања становништва.

У оквиру породичне медицине посебан акценат се ставља на промоцију здравља и превенцију болести. У Служби породичне медицине та активност се организовала, како кроз редован рад тимова, тако и путем систематских прегледа предшколске дјеце, организовањем једнодневних акција на којим се вршила контрола шећера и холестерола у крви, посјетама и предавањима организованим у амбулантама, школама и друго.

Реализација **превенције масовних незаразних болести** се наставила и током 2021. године. Поменута превенција подразумјева превентивне прегледе у циљу раног откривања и сузбијања:

* повишеног крвног притиска;
* шећерне болести;
* карцинома дојке и
* карцинома дебелог цријева.

У периоду од септембра до октобра 2021. године Дом здравља Бијељина, у складу са епидемиолошком ситуациом, спроводио је превентивне активности како у централном објекту тако и на терену. Превентивни прегледи подразумјевали су преглед доктора породичне медицине, мјерење притиска, шећера и холестерола, кардиоваскуларни скрининг, тако да је прегледано укупно 1.060 лица.

У оквиру обиљежавања Свјетског дана борбе против шећерне болести, Свјетског дана срца, Свјетског дана здравља, Свјетског дана борбе против ХИВ-а Дом здравља Бијељина је организовао бесплатне превентивне прегледе на одређеном броју пунктова у граду. Том приликом грађанима су пружене услуге мјерења крвног притиска, мјерење нивоа шећера и холестерола у крви, давање савјета о здравом начину живота и том приликом вршена је подјела промотивног материјала.

Дом здравља Бијељина и Удружење грађана „Дијабета“ у току 2021. године одржао је низ едукација пацијентима обољелим од дијабетеса о правилној исхрани и физичкој активности (седам групних едукација - рад у већим групама), при чему је 180 пацијената едуковано о спречавању акутних и хроничних компликација, а појединачна едукација је урађена код 110 пацијената.

Дом здравља Бијељина је на основу података који су обезбјеђени од Службе породичне медицине утврдио да су најчешће дијагнозе у 2021. години (изузев болести изазване новим вирусом SARS-CoV-2) биле следеће:

* Кардиоваскуларне болести;
* Малигне болести;
* Шећерна болест;
* Хроничне респираторне болести;
* Ментални поремећаји;
* Обољења коштано-мишичног система;
* Болести урогениталног тракта;
* Повреде и опекотине;
* Алергије.

Запослени у Служби породичне медицине организовали су свој рад сходно новонасталој епидемиолошкој ситуацији. У периоду од 01.01.2021. године до 31.12.2021. године у Ковид/АРИ/ИЛИ амбуланти извршено је 17.515. Од прегледаног броја, на даље дијагностиковање, упућено је:

* + - 10.963 пацијента, са мањом дијагностичком могућношћу,
    - 5.162 пацијента, са већом дијагностичком могућношћу,
    - 1.416 пацијената, упућено у ЈЗУ Болница „Свети врачеви“ Бијељина,
    - 1.020 пацијенат лијечено у ЈЗУ Болниц „Свети врачеви“ Бијељина,
    - 384 пацијента, лијечених у Ковид/АРИ/ИЛИ амбуланти Дома здравља Бијељина,
    - 1.782 пацијента, збринуто у Дневној болници и
    - 39 пацијената тестирано брзим антигенским тестовима у Ковид амбуланти Дома здравља Бијељина.

У склопу Програма превентивне здравствене заштите и развојних националних пројеката, континуирано се спроводи:

- Превенција масовних незаразних обољења у оквиру породичне мецине;

- Превенција у оквиру здравствене заштите предшколске и школске дјеце;

- Превенција у оквиру здравствене заштите жена;

- Превенција у стоматологији;

- Превенција менталних обољења младих и одраслих у оквиру Центра за заштиту менталног здравља;

- Превенција заразних болести у оквиру Хигијенско-епидемиолошке службе.

**Превенција у оквиру здравствене заштите школске и предшколске дјеце** спроводи се током редовних систематских прегледа у школама, вртићима и другим установама, као и у савјетовалишту Дома здравља Бијељина. Такође, превентивни прегледи, у оквиру здравствене заштите дјеце континуирано се врше приликом уписа дјеце у школе (1.007 прегледа у посматраном периоду). Приликом прегледа утврђује се раст и развој дјетета, обољења мишићног и коштаног система, обољења срца, поремећај метаболизма и сл. У току 2021. године прегледано је 20.758 дјеце и урађено је 628 интервенције (обрада пупка, и.м. давање ињекција, ЕКГ, инхалације и антропометријска мјерења).

У оквиру **Амбуланте за специјалистичке консултације из гинекологије** ради кабинет за ултразвучну дијагностику за дијагностиковање гинеколошких обољења. Током 2021. године радили су се колпоскопски и цитодијагностички прегледи који имају за циљ рано откривање карцинома у гинекологији.

У оквиру Амбуланте за специјалистичке консултације из гинекологије функционише Школа за психофизичку припрему трудница за порођај, која због епидемиолошке ситуације у 2021. години није радила.

Превентивним прегледима, који су рађени на терену, током 2021. године обухваћено је 1.800 жена.

**Превенција у оквиру стоматолошке здравствене заштите** подразумјева:

* редовне систематске прегледе дјеце предшколског и школског узраста и трудница;
* демонстрацију оралне хигијене;
* предавања о значају и начину одржавања оралне хигијене;
* флуор профилаксу;
* санацију каријеса на млијечним зубима;
* заливање фисура сталних зуба;
* превентивно пломбирање;
* отклањање ортодонтских неправилности;
* специфичне мјере за очување здравља меких ткива уста као што су уклањање меких наслага и зубног каменца.

У току 2021. године у Служби превентивне, дјечије и опште стоматологије реализовано је укупно 4.482 превентивних прегледа који се односе на превенцију и оралну хигијену.

Напомињемо да су: каријес, пародонтопатија, крезубост и безубост широко распрострањени и представљају велики медицински и социолошки проблем. Најчешћа обољења зуба су: каријес, пулпитис, гангрене, парадонтопатија, гингивитис, стоматитис, хроничне периапикалне промјене, импакције и анодонција - тотална или парцијална.

Рад **Центара за заштиту менталног здравља,** у протеклој 2021. годинисе одвија са извјесним промјенама у начину рада, због актуелне епидемиолошке ситуације и епидемије COVID-19. Активности Центра су биле редовне и прилагођене корисницима и услуге су биле доступне свима који су имали потребу за овом врстом помоћи.

Центар за заштиту менталног здравља свој рад организује кроз:

* Индивидуални рад са корисницима услуга и пратиоцима;
* Тимски рад по принципима клиничке психологије и психијатрије, с циљем брже и боље дијагнсотике и третмана;
* Групне терапије прилагођене актуелним епидемиолошким условима препоручених епидемиолошких мјера (мање групе два или три члана - анксиозни поремећај, депресија, стресне реакције, ПТСП, алкохолизам);
* Окупационо-радна терапија;
* Савјетодавни рад који се имплементира кроз рад савјетовалишта у којима су према врсти проблематике које се третитрају укључени сви чланови тима Центра.

Центар за заштиту менталног здравља има потписане протоколе о сарадњи са:

* Градом Бијељина;
* ЈЗУ Болница „Свети врачеви“ Бијељина;
* Центром за социјални рад Бијељина;
* КПЗ Бијељина;
* МУП Бијељина;
* Основним судом Бијељина;
* Психијатријском клиником Бања Лука;
* Психијатријском болницом Соколац;
* Удружењем жена Лара;
* Удружењем жена са инвалидитетом Импулс;
* Омладинским центром Бијељина и др.

Током 2021. године Центар за заштиту менталног здравља наставио је све започете програме и пројекте као и започете едукације које су везане за унапређење менталног здравља.

**Превенција заразних болести** током 2021. године у оквиру Хигијенско-епидемиолошке службе била је усмјерена у правцу превенције ширења вируса короне.

Дом здравља Бијељина је у свом раду користио званичне препоруке, упуства,  
уредбе, наредбе од стране Института за јавно здравство Републике Српске, Владе  
Републике Српске, Републичког штаба за ванредне ситуације као и стратегије  
СЗО да се спријечи/лимитира пренос SARS CoV-2.

Током 2021. године због пандемије изазване вирусом SARS-CoV-2 Хигијенско – епидемиолошка служба имала је измјењено радно вријеме.

Током 2021. године се јављају нова два таласа обољевања од COVID -19. Почетак трећег таласа се јавио у другој половини фебруара мјесеца са врхом обољевања (пик) у марту и априлу мјесецу, док је четврти талас почео крајем јула мјесеца са пиковима обољевања у септембру и октобру и тај талас се након тих мјесеци успоравао све до краја 2021. године.

Према епидемиолошким критеријумима ситуација у 2021. години се описује као **неповољна.**

Током 2021. године Служби је пријављено 6.864 обољења од заразних болести који подлијежу обавезном пријављивању сходно одредбама Закона о заштити становништва од заразних болести.

У току 2021. године укупан број лица на територији Града Бијељина код којих је потврђено присуство SARS-CoV-2, износио је 6.318. У марту 2021. године започета је вакцинација против ковида у формираном Вакциналном центру, и првом дозом вакцинисано је 24.602 особе, са двије дозе вакцинисано је 23.931 а бустер дозу је примило 2.847 лица.

Током цијеле године снадбијевање вакцинама из Института за јавно здравство Републике Српске било је углавном редовно. Такође, у Служби је организовано праћење и превенција заразних болести вакцинацијом становништва против грипа и хепатитиса. У Служби функционише Вакцинални центар у ком се врши вакцинације дјеце узраста од 0 – 19 године. Током 2021. године вакцинисано је укупно 7.088 дјеце.

1. **Простор и опрема**

У оквиру Пословног плана Дома здравља Бијељина, Управни одбор је на почетку 2021. године усвојио План инвестиција и План набавки, којима су дефинисане инвестиционе активности, као и неопходна опрема која се планира набавити у 2021. години.

У току 2021. године извршена је легализације објекта у којем је сада смјештена Апотека затвореног типа за потребе Дома здравља Бијељина и Централни магацински простор Дома здравља Бијељина. Такође, у току 2021. године провођене су и припремне активности неопходне за добијање дозволе за доградњу објекта Поликлиника II (доградња/проширење простора за смјештај лабораторијских дијагностичких апарата).

Како би била омогућена боља и савременија дијагностика, а у циљу пружања што квалитетнијих услуга, улагано је у набавку нове медицинске опреме, и то:

- за потребе Службе радиолошке и ултразвучне дијагностике набављен је нови дензитометар (DEXA - апарат за одређивање густине костију),

- за потребе Хигијенско-епидемиолошке службе набављен је фрижидер за складиштење вакцина и пакерица/варилица за паковање материјала прије стерилизације,

- за потребе Службе лабораторијске дијагностике набављен је хематолошки анализатор, лабораторијски клацкалица и лабораторијска вага,

- за потребе Амбуланте за специјалистичке консултације из гинекологије набављен је колпоскоп и двије сонде за ултразвучни апарат (конвексна и вагинална),

- за потребе Службе породичне медицине у Одјељењу породичне медицине у едукативном центару набављена је конвексна сонда за ултразвучни апарат,

- у склопу пројекта „Скрининг и превенција рака дојке у рањивим групама у регији Семберије“, који је Дом здравља Бијељина проводио заједно са Градом Бијељина под покровитељством УНДП обезбијеђена су два мобилна ултразвучна апарата за обављање ултразвучног скрининга дојки жена из осјетљивих група с циљем откривања раних промјена. Такође, УНДП је у току 2021. године донирао још један ултразвучни апарат.

У циљу квалитетнијег пружања терапеутских услуга за потребе Центра за физикалну рехабилитацију у заједници набављена је следећа опрема:

- апарат за терапију ултразвучним таласима,

- апарат за ласеротерапију,

- апарат за електротерапију и

- биотрон лампа.

У оквиру Пројекта ''Околински прихватљиво управљање постојаним органским загађујућим материјама у индустријском и сектору управљања опасним отпадом'' који је финансирала Шведска а имплементирао Развојни програм Уједињених нација (УНДП) за Дом здравља Бијељина донирано је специјализовано возило за превоз високоинфективног отпада (отпад који потиче од пацијената са сумњом и/или обољењем од COVID-19) као и осталог медицинског отпада, те заштитна опрема за раднике, амбалажа за паковање, транспорт и складиштење.

Модернизована је и унапријеђена телефонска централа и мрежна опрема у свим организационим јединицама у централним објектима, а замијењени су и IP мрежни телефони. Такође, у централним објектима обезбјеђена је покривеност свих улаза у објекте видео надзором.

Када је ријеч о амбулантама породичне медицине у Амбуланти породичне медицине Главичице уграђен је електрични котао.

У свим организационим јединицама Дома здравља Бијељина вршене су неопходне набавке опреме (канцеларијског намјештаја, копир апарата и слично).

Током 2021. године у Дому здравља Бијељина вршено је редовно снабдијевање лијековима, санитетским, дијагностичким, канцеларијским, штампаним, хигјенским и осталим потрошним материјалом.

Вршено је и инвестиционо и текуће одржавање свих објеката, гдје је то било потребно, а на основу уговора о текућем и инвестиционом одржавању. Одржавање цјелокупуног простора који користи Дом здравља Бијељина вршило се континуирано.

Возни парк Дома здравља Бијељина у 2021. години редовно је одржаван кроз превентивне и ванредне сервисе и исти је оперативан у потпуности.

1. **Људски ресурси**

На основу података који се воде у кадровској евиденције Дома здравља Бијељина са стањем на дана 31.12.2021. године у Дому здрава Бијељина запослено је укупно 451 радник (429 на неодређно или 95,12% и 22 на одређено вријеме или 4,88%).

У Дому здравља Бијељина запослено је 71 доктора специјалиста, што од укупног броја од 118 здравствених радника и здравствених сарадника са ВСС представља добру основу за подизање квалитета у пружању здравствених услуга које врши Дом здравља Бијељина. Треба напоменути да је током 2021. године 4 доктора завршило специјализацију**,** и то 3 специјализације из породичне медицине и 1 специјализација из гинекологије и акушерства, што је поправило квалификациону структуру, а тиме је подигнут квалитет у пружању услуга.

У табели која слиједи приказан је број и структура запослених радника по стручној спреми са стањем на дан 31.12.2020. године.

**Табела 1.** Број и структура запослених радника по стручној спреми

|  |  |  |  |
| --- | --- | --- | --- |
| **Р/Б** | **СТРУЧНА СПРЕМА** | **На дан 31.12.2021.** | **%** |
| 1. | ВСС | 138 | 30,60 |
| 2. | ВШС | 33 | 7,32 |
| 3. | ССС | 212 | 47,00 |
| 4. | ВКВ | 10 | 2,22 |
| 5. | КВ | 9 | 2,00 |
| 6. | НК | 49 | 10,86 |
| **У К У П Н О** | | **451** | **100** |

Када је ријеч о структури и профилу здравствених радника и здравствених сарадника у Дому здравља Бијељина на дан 31.12.2021. године запослено укупно 118 здравствених радника и здравствених сарадника са ВСС што представља 26**,**16**%** радника од укупног броја запослених радника. Дакле, више од 1/4 од укупног броја запослених радника чине здравствени радници и здравствени сарадници са ВСС што се може назвати добрим односом.

У току 2021. године Дом здравља Бијељина ради потребе за очувањем свих процеса рада са 6 лица закључио уговор о допунском раду (сви су уговори са докторима специјалистима: 2 гинеколога, 2 радиолога, 1 патолог, 1 пeдијатар).

1. **Приједлози**

У 2021. години као значајну мјеру у глобалној борби против COVID-19 Дом здравља Бијељина фокусирао се на планирање вакцинације, као најефикасније специфичне мјере за спречавање појаве и ширење заразних болести. Примарни циљ вакцинације против COVID-19 је да се смањи морбидитет и морталитет узроковани овом болешћу те да се утиче на ограничавање ширења болести, како би се очувало функционисање здравственог система, економије, образовања и свих других сегмената друштва.

Дом здравља Бијељина је у планском периоду за 2022. годину дефинисао, као један од стратешких циљева: Унапређење превентивних здравствених услуга са акцентом на превенцију која је усмјерена на здраве особе, са циљем смањења ризика од болести, односно правовремено препознавање узрока болести. С тим у вези, у планској 2022. години интезивираће се активности на превенцији:

* одраслог становништва регистрованог у тимове породичне медицине;
* дјеце и омладине и
* репродуктивног здравља и промоцији значаја здравља породице.

Планирање здравствених услуга на примарном нивоу здравствене заштите има за циљ:

* унапређење здравља становништва;
* спречавање појава болести;
* благовремено лијечење обољелих и
* рехабилитацију.

Масовне хроничне незаране болести (кардиоваскулане болести, малигне болести), данас заузимају водеће мјесто по броју обољелих и по броју умрлих. Оваква стања намећу сталну потребу за њиховим раним откривањем и лијечењем.

Промоција здравих стилова живота представља најбољи вид превенције ових обољења. Рад и едукација становништва, непосредно или путем медија, усмјерен на креирање свијести о здравим стиловима живота, једини је одговор на пораст стопе обољевања од масовних хроничних незаразних болести.

Здравствено-васпитним радом са дјецом и омладином с циљем стицања и очувања навика које ће дугорочно унаприједити њихово физичко и ментално здравље (исхрана, физичка активност...) је активност коју наша установа планира реализовати у току 2022. године. С тим у вези проводиће се различите активности попут организовања предавања, едукација, радионица, промоција спорта и друге сличне активности у зависности од епидемиолошке ситуације.

Такође, Служба превентивне, дјечије и опште стоматологије планира у наредној години пружати услуге превенције са циљем очувања оралног здравља дјеце, омладине и трудница.

У табели која слиједи приказан је План превентивних услуга за 2022. годину.

**Табела 2.** План превентивних услуга за 2022. годину

|  |  |  |
| --- | --- | --- |
| **Циљ** | **Активност** | **Очекивани резултати у 2022.години** |
| **Превенција кардиоваскуларних оболења** | Позивање пацијената циљне групе;  Мјере ТА особама до 65 год.;  Мјерење ТА особама преко 65;  Антропометријска мјерења (БМИ);  Одвикавање од пушења;  Мјерење холестерола и глукозе; | 54.800 |
| **Рано откривање карцинома дебелог цријева** | Позивање пацијената циљне групе;  Тест за окултно крварење за популацију 50-70 година;  Дигиторектални преглед простате; | 2.000 |
| **Рано откривање карцинома дојке** | Палпација дојке женама од 35-75 година;  Мамографија | 16.500  2.100 |
| **Превенција болести код школске дјеце** | Систематски прегледи школске дјеце | 1.100 |
| **Едукација становништва путем мадија у циљу превенције болести** | Гостовање љекара/техничара на локалним ТВ и радио станицама (теме по избору); | 180 |
| **Превентивне активнисти на терену** | Организовање пунктова на  3-5 локација у граду;  Мјерење ТА, глукозе, холестерола; | 2.500 |
| **Eдукацуја обољелих од дијабетеса** | Рад у великим групама | 1.800 |
| **Рано откривање болести код предшколске дјеце** | Систематски прегледи предшколске дјеце | 1.100 |
| **Стоматолошка превенција** | Стоматолошки систематски прегледи;  Демонстација оралне хигијене;  Превентивно пломбирање, заливање фисура;  Уклањање меких наслага четкицом; | 6.500 |
|  | **УКУПНО** | 74.880 |

Задатак менаџмента је да у наредној години рационалним употребом свих кадровких, техничких и просторних капацитета пружи све здравствене услуге неопходне нашим корисницима и да упоредо с тим ради на побољшању квалитета и сигурност у пружању здравствених услуга.

***2. Општа болница „Свети Врачеви“ Бијељина***

ЈЗУ Болница „Свети Врачеви“ Бијељина (у даљем тексту болница Бијељина) пружа услуге секундарне и дијелом терцијарне здравствене заштите, њена основна дјелатност је пружање здравствене заштите становништву путем консултативно-специјалистичких амбуланти ( преко 20 специјалистичких и супспецијалистичких амбуланти) и болничко лијечење осам одјељења. Поред овога болница Бијељине има и следеће службе:

1. Служба за радиолошку дијагностику пружа услуге РТГ, ЦТ, МРИ и ултразвучне дијагностике;
2. Служба за хематолошку и бохемијску дијагностику обавља све врсте примарних, секундарних и већег дијела терцијарних лабараторијских анализа из области хематологије и биохемије;
3. Служба за микробиологију са паразитологијом пружа све врсте микробиолошких, велики дио вирусолошких анализа, а у последње двије године и ускуге ПЦР лабараторије;
4. Служба за патолошку анатомију са цитолошком дијагностиком пружа услуге патохистолошке и цитолошке дијагностике.

Број регистрованих становника којима болница Бијељина пружа здравствену заштиту износи око 200.000, а обухвата становнике града Бијељина, општина Угљевик, Лопаре, Пелагићево и Доњи Жабар, али и остале кориснике здравствене заштите који те услуге желе остварити у болници Бијељина.

Здравствена дјелатност кроз болничко лијечење, спроводи се на 8 одјељења:

1. Одјељење за интернистичке гране;
2. Одјељење за хирушке гране;
3. Одјељење за гинекологију и акушерство;
4. Одјељење за офтамологију;
5. Одјељење за пулмологију;
6. Одјељење за педијатрију;
7. Одјељење за ОРЛ;
8. Одјељење за неурологију.

У болници Бијељина се пружају одређене услуге терцијарног нивоа здравствене заштите као што су: максилофацијална хирургија, кардиологија, нефрологија, дјечја хирургија, гастроентерологија, неурохирургија, васкуларна хирургија, ендокринологија, онкологија са дневном болницом за хемиотерапију и реуматологија.

Болница је кадровски оспособљена за пружање квалитетне здравствене заштите секундарног и терцијарног нивоа.

ЈЗУ Болница „Свети Врачеви“ Бијељина као друга здравствена установа по величини у Републици Српској, одмах после Универзитетског Клиничког центра Републике Српске, оправдала је све своје квалитете са којима располаже, а који су највише дошли до изражаја у овој тешкој борби против новог вируса корона.

С обзиром да је и 2021. године трајала свјетска пандемија вируса корона (Covid-19), били смо изложени великим напорима када је у питању збрињавање и лијечење пацијената свих категорија. Без обзира на тешку епидемиолошку стуацију то није зауставило или успорило напредак болнице Бијељина, него је била изазов да сви запослени заједничким и добровољним радом, пожртвованошћу и стрпљењем покажу истрајност и упорност у борби против ове пошасти.

Кризни штаб болнице који је чинио: директор, помоћници директора, доктори специјалисти (посебно важно присуство специјалисте инфектолога и специјалисте пнеумофтизиолога) и главна сестра болице, редовно се састајао и у 2021. години, била су укупно **252** састанка. На састанцима су вођени записници, дневни ред су чинили најновији закључци Републичког штаба за ванредне ситуације Владе Републике Српске и актуелна епидемиолошка ситуација са подручја које покрива болница Бијељина. На основу тих резултата предлагане су активности и мјере које треба преузети у циљу што ефикаснијег одговора на новонасталу ситуацију.

**У КОВИД болници у протеклој 2021. години** хоспиталзовано је **1386** пацијената, док је амбулантно прегледано укупно **985** пацијената, од тога у пријемној ковид амбуланти **655** пацијената, а у инфектолошкој амбуланти **330** пацијената. Сви амбулантно прегледани пацијенти упућени су на лијечење, али и успјешно збринути амбулантним путем.

У операционој сали Ковид 2 болнице у 2021. години обављено је **13** оперативних захвата, од тога: **4** торакалне дренаже, **1** трахеотомија, **4** гинеколошке интервенције и **4** царска реза, а успјешно је спроведено и **12** природних порођаја.

У ЈЗУ Болници „Свети Врачеви“ Бијељина у 2021. години на лијечење је примљено **17.142** пацијента, а у свим консултативно-специјалистичком амбулантама прегледано је укупно **136.443** пацијента.

Број свих оперативних захвата урађених у 2021. години износи **3988**.

Од укупног броја хоспитализованих, **1386** су били ковид пацијенти.

У 2021. години рођено је **1057** новорођенчади, од тога 784 новорођенчади рођено је природним путем, а **273** новорођенчета рођено је царским резом.

**Одјељење за хирушке гране**

Током 2021. године на Одјељењу за хирушке гране хоспитализовано је укупно **3209** пацијената, а путем амбуланти консултативно-специјалистичке заштите прегледано је **27.176** пацијената.

Укупан број оперативних захвата износио је **2648**,од чега: абдомалне операције **1219**, ортопедске **624**, уролошке **171**, васкуларне **143**, торакалне **42**, дјечија хирургија **124**, ендокринолошке **99**, реконструктивне **72** и мање хирушке операције **154**.

У 2021. години најчешћа патологија која је збрињавана на Одјељењу за хирушке гране је: обољење жучне кесе; херније предњег трбушног зида; неоплазме колоректалне; обољења билијарног система; дегенеративна обољења зглоба, кука и кољена; трауматске повреде коштаног система; обољења простате и мокраћне бешике.

**Одјељење за интернистичке гране**

Током 2021. године на Одјељењу за интернистичке гране хоспитализовано је укупно **6396** пацијената, а путем амбуланти консултативно-специјалистичке заштите (специјалистичке и супспецијалистичке) прегледан је **30.781** пацијент.

ЈЗУ Болница „Свети Врачеви“ Бијељина има формиран тим, за 24 часовно интервентно збрињавање тешких кардиолошких пацијената, на челу тима је начелник Одјељења за интернистичке гране. У ангио сали у 2021. години збринуто је укупно **797** пацијената којима је урађена **1051** интервенција. Најчешћа патологија код хоспитализованих пацијената на Одјељењу за интернистичке гране: кардиоваскуларна обољења (доминантно 201 инфаркт миокарда), онколошка обољења и гастроентеролошка обољења.

У ЈЗУ Болници „Свети Врачеви“ Бијељина отпочео је са радом Пејсмејкер центар, а дана 28.5.2021. године уграђен је први пејсмејкер, уз подршку еминентних стручњака проф. др Лазара Ангелкова из Института за кардиоваскуларне болести Додиње из Београда и прим. др Драгана Унчанина из Универзитетско клиничког центра Републике Српске из Бањалуке.

**Одјељење за неурологију**

На Одјељењу за неурологију у 2021. години хоспитализовано је укупно **843** пацијента, а путем амбуланти консултативно-специјалистичке заштите прегледано је **8475** пацијената, од чега је у неуролошкој амбуланти **6224**, а у психијатријској **2251** пацијенат.

Укупно је урађено **734** електроенцефалографска прегледа (ЕЕГ) и снимљено **959** колор доплер ехоангиографија крвних судова врата.

У 2021. години најчешћа патологија која је збрињавана на Одјељењу за неурологију је: хеморагијски и исхемијски мождани удар, тумори мозга и мултипла склероза и лумбоишијалгије.

**Одјељење за офтамологију**

У протеклој години, на Одјељењу за офтамологију уведене су новине у лијечењу и дијагностици:

* YAG ласер капсулотомија иридотомија;
* OCT макуле и PNO;
* Ултразвук ока;
* љекари су оспособљени за самостално извођење операције катаракте по најновијој методи факоемулзификације.

На Одјељењу за офтамологију у 2021. години хоспитализовано је укупно **545** пацијента, а обављено је **10.274** консултативно специјалистичких прегледа. Најчешћа патологија због које су се пацијенти јављали су сенилне катаракте и мекуларне дегенерације. Укупно је обављено **348** офтамолошких оперативних захвата.

**Одјељење за плућне болести**

На Одјељењу за плућне болести у 2021. години хоспитализовано је укупно **345** пацијената, а путем амбуланте консултативно-специјалистичке заштите прегледано је **3.403** пацијента. Укупно је урађено **77** бронхоскопија и **564** спирометрије.

У 2021. години најчешћа патологија која је збрињавана на Одјељењу за плућне болести је: пнеуномија, хронична опструктивна болест плућа, бронхијална астма, карцином бронха и туберколоза плућа.

**Одјељење за ОРЛ**

У протеклој години, на Одјељењу за ОРЛ уведене су новине у лијечењу и дијагностици:

* Уведена је нова оперативна метода параназалних шупљина код дјеце и одрасли-FESS (функционална ендоскопска хирургија синуса) и ОЕТ (општој ендотрахеалној анестезији) код пацијената са полипима у носу, синусима и цистама;
* Уведена је нова фиберооптичка назоларингоскопија (преглед свих спратова ждријела и ларинкса са фиберооптичким ендоскопом) код пацијената са поремећајем гласа и промуклости;
* Формиран је Кабинет за функционалну анализу гласа – рехабилитација гласа и дијагностика поремећаја гласа;
* Опремљена је максилофацијална амбуланта са најсавременијом орално-стоматолошком столицом и инструментаријумом за операције у локалној анестезији.

На Одјељењу за ОРЛ у 2021. години хоспитализовано је укупно **645** пацијената, а обављено је укупно **10.585** консултативно специјалистичких прегледа, услуге сурдоаудиолога **2004** и услуге логопеда **3372**. Најчешћа патологија због које су се пацијенти јављали су: полипозе носа и параназалних шупљина, тегобе од стране аденоида, секреторни отитис, карцином грла, поремећаји слуха и равнотеже и акутна глувоћа после прележаног Ковида. Укупно је обављено **549** оперативних захвата, од чега **379** из области оториноларингологије и **170** из максилофацијале хирургије.

На одјељењу за ОРЛ ради се око **40** различитих оперативних захвата из домена оториноларингологије и максилофацијалне хирургије.

**Одјељење за педијатрију**

У протеклој години; на Одјељењу за педијатрију уведене су новине у лијечењу и дијагностици:

* Едуковано је 7 педијатара из области ултразвучне дијагностике у педијатрији;
* Уведен је Педијатријски тим-по принципу примарне здравствене услуге;
* Уведена је услуга скрининга срца сваком новорођеном дјетету.

На Одјељењу за педијатрију у 2021. години хоспитализовано је укупно **2.495** дјеце, а обављено је **2.592** консултативно специјалистичких прегледа. Најчешће патологије због које су се дјеца јављала су: акутне вирусне и бактериолошке инфекције респираторних путева и акутне инфекције дигестивног тракта.

**Одјељење за гинекологију и акушерство**

У протеклој години, на Одјељењу за гинекологију и акушерство уведен је нови оперативни поступак LAVH (лапароскопски асистирана вагинална хистеректомија).

На Одјељењу за гинекологију и акушерство у 2021. години хоспитализовано је укупно **2.239** пацијентткиња, а обављено је **1.076** консултативно специјалистичких прегледа. Најчешћа патологија због које су се пацијенти лијечили у одсјеку гинекологије су: постменопаузна крварења, НЕО патолошка стања на грлићу материце и ендометријума, повећан број аднексалних тумора, док је у одсјеку за акушерство најчешћа патологија била повећан број трудноћа са гестозама, гојазношћу, инсулинском резистенцијом, тромбофилијом и полихидрамниомом. Укупно је обављено **442** оперативна захвата, од чега је било **273** царска реза и **169** гинеколошких операција.

Одјељењу за гинекологију и акушерство у новембру 2021. године додијељена је безусловна акредитациј, од стране Агенције за сертификацију, акредитацију и унапређење квалитета здравствене заштите Републике Српске, а у складу УНИЦЕФ-овог пројекта „Акредитација болница-пријатеља беба“.

У августу 2021. године Министарство за научнотехнолошки развој, високо образовање и информационо друштво РС импементирало је у свим породилиштима РС пројекат „е-Беба“, који омогућава електронску пријаву рођења дјетета још у породилишту, што се успјешно реализује и на нашем Одјељењу за гинекологију и акушерство.

**Служба за анестезију, реанимацију и интензивно лијечење**

У протеклој години у Служби за анестезију, реанимацију и интензивно лијечење уведене су новине у лијечењу:

* безболни порођај;
* пласирање ЦВК под контролом ултразвука;
* анестезија у васкуларној хирургији.

У Служби за анестезију, реанимацију и интензивно лијечење у 2021. години лијечено је укупно **844** пацијента, а обављено је **1.908** консултативно специјалистичких прегледа.

**Служба за хематолошку и биохемијску дијагностику**

У протеклој години, у Служби за хематолошку и биохемијску дијагностику уведене су новине у дијагностици:

* Анализа IL-6;
* Испитивање нутритивних и инхалаторских алергена из крви.

Структура пружених услуга је измјењена, мање је било захтјева за услуге терцијарног нивоа (хормони и тумор маркери), а више анализе биохемије, хематологије, хемостазе и гасне анализе.

*Табела 1:* Приказ броја пацијената и броја урађених анализа у 2021. години

|  |  |  |
| --- | --- | --- |
| **Врста услуге** | **Број пацијената** | **Број анализа** |
| Ванболнички | 36.058 | 127.457 |
| Болнички | 46.089 | 240.028 |
| ***Укупно*** | ***82.147*** | ***367.485*** |

**Служба за микробиологију са паразитологијом**

Број услуга из области микробиологије са паразитологијом је у благом порасту у односу на претходну годину, детаљни подаци се налазе у табели 3.

ПЦР лабораторија која је у саставу Службе за микробиологију са паразитологијом покрива 12 општина, те дневно обавља око 200 тестирања.Ова лабораторија ради без прекида захваљујући прије свега ангажовању професора Николе Танића, молекуларног биолога и физиолога из Београда, који је обучио микробиологе, молекуларне биологе из наше установе за рад у ПЦР лабораторији.

*Табела 2*: Приказ броја пацијената и броја урађених аналзима у 2021. години

|  |  |  |  |  |
| --- | --- | --- | --- | --- |
| **Врста услуге** | **Ванболнички пацијенти** | **Болнички пацијенти** | **Број пацијената** | **Број услуга** |
| Брисеви | 9.329 | 1.174 | 10.503 | 22.569 |
| Уринокултура | 11.064 | 1.240 | 12.304 | 21.439 |
| СНП и копрокултура | 4.739 | 696 | 5.435 | 10.319 |
| Спутум на Левенштајн | 646 | 389 | 1.035 | 4.151 |
| Брисеви на стерилност | 71 | 467 | 538 | 1.076 |
| Санитарни прегледи | 443 | - | 443 | 2.146 |
| Серолошке анализе | 284 | 130 | 414 | 1.627 |
| PCR SARS-Cov-2 | 33.909 | 3.791 | 37.700 | 43.166 |
| ***Укупно*** | ***60.485*** | ***7.887*** | ***68.372*** | ***106.493*** |

Број пацијената позитивних на корона (SARS-Cov-2) вирус у 2021. години износи **10.597**.

**Служба за радиолошку дијагностику**

У протеклој години, у Служби за радиолошку дијагностику извршене су модификације у дијагностици – дигитализован је мамограф.

Најчешће патологије које је дијагностификована у Служби за радиолошку дијагностику у 2021. години, поред Ковида и компликација Ковида, биле су: мождане исхемије, пнеумоније и тумори плућа, тумори дигресивног тубуса, реналне и билијарне колике, бенигне хиперплазије простате, те саобраћајни и други облици трауматизма.

*Табела 3*: Приказ броја пацијената и броја урађених анализа у 2021. години

|  |  |  |
| --- | --- | --- |
| **Врста услуге** | **Болнички пацијенти** | **Ванболнички пацијенти** |
| Радиографија плућа и срца | 3006 | 1571 |
| Радиографија коштано-зглобног система | 1290 | 5517 |
| Класички рендгенографски прегледи ковид пацијената | 1312 | - |
| Нативна радиографија абдомена | 330 | 791 |
| Ултразвучни прегледи | 1537 | 2849 |
| ЦТ прегледи (укупно све регије) | 1662 | 1542 |
| ЦТ прегледи Ковид пацијената | 60 | - |
| ЦТ са ангиографијом | 31 | 0 |
| Магнетна резонанца (укупно све регије) | 344 | 54 |

**Служба за континуирано унапређење квалитета**

ЈЗУ Болница „Свети Врачеви“ је у новембру 2021. године потврдила сертификацију према стандарду за систем менаџмента квалитетом ISO 9001: 2015, без неусаглашености. Такође је у претходној години спроведена дјелимична обука у вези са стандардом ISO 22301:2018 Систем менаџмента континуитетом пословања, који се наставља и у 2022. години.

**Служба за патолошку анатомију са цитолошком дијагностиком**

У 2021. години у Служби за патолошку анатомију са цитолошком дијагностиком утврђено је да је у порасту новооткривени: карцином дебелог цријева, карцином дојке, грлића материце и тијела материце, карцином желудца, линфних чворова и крви, карциноми плућа, као и неуобичајени ријетки облици карцинома.

**ЈЗУ Болница „Свети Врачеви“ Бијељина у 2021. години одликована је:**

* На свечаности поводом Дана града у Бијељини, ЈЗУ Болница „Свети Врачеви“ награђена је златном медаљом „Кнез Иво од Семберије“ за изузетан допринос и несебичан рад у вријеме борбе против вируса корона. Награду је примио директор проф. др Златко Максимовић;
* ЈЗУ Болница „Свети Врачеви“ и директор проф. др. Златко Максимовић добили су у Привредној комори Србије у Београду признање „Оскар квалитета“, поводом обиљежавања Свјетског дана квалитета и Европске недеље квалитета. Болници „Свети Врачеви“ је припало највише признање „Шампон пословне изврсности“, а директору проф. др Златку Максимовићу „Лидер пословне изврсности за 2021. годину“.

У јуну 2021. године дректор бијељинске Болнице „Свети Врачеви“ проф. др Златко Максимовић издао је књигу „Наша борба са ковидом“, која је промовисана у Бијељини, Бањалуци, Београду и Русији.

У септембру 2021. године директор бијељинске Болнице „Свети Врачеви“ проф. др Златко Максимовић учествовао је на Конференцији о квалитету и безбједности здравствене заштите у руском граду Краснојатск гдје је представио рад на тему „Наша борба са ковидом као примјер управљања кризом и обезбјеђење непрекидности пословања“.

Захваљујући домаћинском и одговорном пословању, ЈЗУ Болница „Свети Врачеви“ Бијељина је у 2021. години остварила позитиван финансијски резултат.

***3. Фонд здравственог осигурања Републике Српске Бања Лука, Филијала Бијељина***

У Филијали Бијељина која покрива пет општина (Бијељина, Лопаре, Угљевик, Пелагићево и Доњи Жабар) било је у 2021. години **109.768** осигураника.

За **2021**. годину

|  |  |  |  |
| --- | --- | --- | --- |
| Р. бр. | Категорија осигурања | Број осигураних лица | |
| Филијала | Град Бијељина |
| 1. | Запослени радници | 49.721 | 39.751 |
| 2. | Пензионери | 24.908 | 19.928 |
| 3. | Земљорадници | 7.889 | 6.586 |
| 4. | Незапослени | 7 | 5 |
| 5. | РВИ и породице погинулих бораца | 1.768 | 1.254 |
| 6. | Лица из члана 10. Закона о здр. осиг. | 21860 | 15.746 |
| 7. | Остало | + остали | + остали |
|  | **Укупно** | **109.768** | **86.050** |

**Остварени приходи и трошкови**

Финансирање здравствене заштите у 2021. години вршено је из средстава Фонда, а основни извор средстава су доприноси за осигуранике пет општина и градова (Бијељина, Лопаре, Угљевик, Пелагићево и Доњи Жабар).

У **2020**. години

|  |  |  |  |  |  |  |
| --- | --- | --- | --- | --- | --- | --- |
| Р.бр. | Општина/ Град | Врста прихода | | | | |
|  | Запослени | Влада-буџет | Пољопривреда | ПИО и остали | Укупно |
| 1. | Бијељина | 4.525.162,96 | 87.291,38 | 1.019.021 | 92.258,28  + остали | 4.822.532,56 |
| 2. | Остале општине | 5.707.393,09 | 145.827,94 | 113.689,36 | 130.038,25  +остали | 6.103.018,74 |

Финансирање здравствене заштите ФЗО РС врши по принципу солидарности. Осигураници Филијале Бијељина су у 2021. години користили здравствену заштиту на примарном, секундарном и терцијарном нивоу, рехабилитацију, лијечење ван Републике Српске. Остварили су право на медицинска средства, лијекове на рецепт и рефундације боловања.

***4. ЈУ Центар за социјални рад Бијељина***

Здравстено осигурање, у складу са Законом о социјалној заштити („Службени гласник Републике Српске“, бр. 37/12; 90/16; 94/19; 42/20 и 36/22), путем ЈУ Центра за социјални рад остварују корисници новчане помоћи, корисници додатка за помоћ и његу другог лица, лица смјештена у установе социјалне заштите и у хранитељске породице, дјеца под старатељством, под условом да здравствено осигурање не могу остварити по неком другом основу. У складу са овим Законом за кориснике права на новчану помоћ и права на додатак за помоћ и његу другог лица, обезбјеђују се средства из буџета намјењеног за остваривање наведених права, 50% од потребног износа обезбјеђује локална заједница а 50% Влада Републике Српске, док за остале кориснике, трошкове здравственог осигурања, у цјелости сноси Центар за социјални рад Бијељина. У јануару 2021. године, здравствено осигурање преко Центра за социјални рад користило је 601 лице, док је на крају године број корисника био 573. По основу права на новчану помоћ, здравствено осигурање је остварило 262 корисника, по основу права на додатак за помоћ и његу другог лица 256 корисника и по основу смјештаја у хранитељске породице и установе социјалне заштите 55 корисника. За ову сврху у 2021. години утрошено је 502.167,60 КМ. Крајем 2019. године дошло је до измјене Закона о здравственом осигурању („Службени гласник Републике Српске“ број: 94/2019 од 11.11.2019. године), којим су сва лица са евиденције Завода за запошљавање, до 65 година старости а који су корисници неког од основних права из Закона о социјалној заштити изгубила право на здравствено осигурање по основу незапослености. Након тога ова лица су здравствено осигурање регулисала путем ЈУ Центар за социјални рад Бијељина што је довело до знатног броја повећања корисника здравственог осигурања. Евидентан је пораст средстава која се из буџета Града Бијељина, а путем Центра за социјални рад Бијељина, издвајају за ову намјену у односу на претходн период, а разлог су измјене у Закону о здравственом осигурању и константно повећање основице за обрачун висине издвајања.

|  |  |  |  |  |
| --- | --- | --- | --- | --- |
| Година | 2018. | 2019. | 2020. | 2021. |
| Утрошена  средства | **202.985,05 КМ** | **194.301,58 KM** | **432.863,86 KM** | **502.167,60 KM** |

Здравствено осигурање, путем Центра, поред носиоца основног права остварују и чланови породичног домаћинства (којима је то једини основ осигурања), што, у складу са важећим законским рјешењима, захтијева уплату новчаних средстава за све кориснике здравственог осигурања. У 2020. години, уплате на име здравственог осигурања износила је у просјеку 67,54 КМ, мјесечно по једном кориснику, док је у 2021. години тај износ био у просјеку 71,28 КМ мјесечно по једном кориснику.

Лица која користе здравствено осигурање преко Центра за социјални рад су корисници права из Закона о социјалној заштити. Лица која не остварују права из Закона о социјалној заштити и нису корисници Центра за социјални рад не могу остварити право на здравствену заштиту посредством Центра.

***5. Градска организација Црвеног крста***

Црвени крст је својим дјеловањем тежио да прати промјену ситуације која је затекла цијели свијет и да се прилагоди новонасталим условима профилишући се у мобилну и модерну организацију.

И поред ситуације везане за вирус КОВИД-19, Градска организација Црвеног крста Бијељина успјела је да оствари све планиране активности. Упркос финансијским проблемима, уз помоћ донатора, локалне заједнице, запослених у Градској организацији Црвеног крста, волонтерима и активистима, успјели смо да у потпуности остваримо план за 2021. годину. Истрајали смо у томе да Црвени крст остане препознатљива организација усмјерена ка томе да помаже људима у оквиру редовних планираних активности. Покушали смо да у наше активности укључимо прије свега локалну заједницу, јавне установе, приватне и државне фирме, основне и средње школе, факултете и невладине организације. У томе смо успјели, па смо захваљујући и њима, постигли завидне резултате.

Услови и могућности за реализацију планираних активности и акција Црвеног крста које су за циљ имале стварање услова за достојанствен живот корисника наших услуга, били су веома сложени и тешки. Сложена епидемиолошка, економска и друштвено-политичка ситуација одразила се и на Градску организацију Црвеног крста.

Обзиром на овакво стање и чињеницу да су потребе за финансијском подршком у провођењу активности Градске организације Црвеног крста Бијељина све веће, као и да се поступак измјена и допуна закона споро одвија и да је донатора све мање, то нас упућује да се морамо престројавати на друге видове финансирања.

**Социјално-хуманитарна дјелатност**

У овој области се највише и радило у претходној години, обзиром да је у ситуацији пандемије, ова категорија становништва била у још тежој ситуацији него иначе. Сву своју снагу и ресурсе уложили смо управо у ову дјелатност, а и ситуација нам је онемогућила неке друге редовне активности које су захтијевале и окупљања, која су била забрањена.

Програмом социјално-хуманитарне дјелатности обухваћено је низ активности које упућују на важност свог сегмента дјеловања Црвеног крста. Криза, велика незапосленост, тежак положај пензионера, стара и болесна лица, као и остала лица у стању социјалне потреб, осим Центру за социјални рад, обраћају се и Црвеном крсту за помоћ, због чега ова област заузима тако важно мјесто.

Према процјенама, на подручју Града Бијељина живи око 130.000 становника, распоређених у различитим социјалним срединама. Значајан број овог становништва чини ново придошло становништво (око 30.000), ту је и око 14.000 повратника што значајно усложњава и овако тешку социјално-економску ситуацију. Томе свакако треба додати да на овом подручју имамо велики број незапослених лица. Оно што треба истаћи је велики број становника са малим или никаквим примањима, велики број пензионера, знатан број старих и неспособних лица за привређивање и лица без породичне подршке. Неповољна старосна структура (око 19% старијих од 60 година) и сл, стварају претпоставку за неповољан социјално-економски статус одређеног, немалог броја становника.

Градска организација Црвеног крста Бијељина поред широког спектра својих активности, које ће такође бити тема овог извјештаја, посвећена је и социјално-хуманитарној дјелатности. У оквиру ове дјелатности активности су провођене свакодневно током цијеле године уз учешће волонтера, активиста Црвеног крста и радника Стручне службе. Помоћ се огледала у подјели хране, средстава за одржавање хигијене, половне и нове гардеробе, ћебади, пелена за одрасле и сл.

**Народна кухиња**

Народна кухиња, коју преко 10 година организујемо са локалном заједницом и Центром за социјали рад, сигурно је најбоље рјешење за све унесрећене који немају никаквих примања ни ближих сродника, а поред тога су немоћни, болесни и стари.

Из буџета Града се издвајају средства сваке године, а у овој години издвојено је 130.000КМ. Свакодневно се припрема 250-260 куваних оброка и доставља на шест пунктова.

Учешће у раду јавне кухиње имају институције, правна и физичка лица која повремено донирају робу за помоћ у раду Јавне кухиње. Градска организаија Црвеног крста Бијељина се укључује у организацију рада јавне кухиње, у достави топлих оброка и достављању намирница. Поред тога, на кориштење смо уступили комби за доставу хране, а 2019. године и аутомобил који им помаже у свакодневном раду.

**Информација о активностима везано за помоћ социјално угроженим лицима за божићне и новогодишње празнике у 2022. години**

Традиционалне хуманитарне активности Градске организације Црвеног крста и Центра за социјални рад, започете су у децембру 2021. године. Изнијети су подаци о положају једног броја социјално угроженог становништва, изанализирана акција од прошле године па смо упутили позиве привредним субјектима и јавним установама на територији града, са молбом да се укључе у нашу акцију и да у оквиру својих могућности помогну у виду финансијских средстава или властитим производима тј. намирницама из трговинских ланаца и сл.

Конкретну помоћ у новцу пружили су:

1. Спорт Висион 5.000,00КМ
2. Мега дрво 200,00КМ
3. Галеб гроуп 100,00КМ
4. Ђорђе Мариловић 150,00КМ
5. Бодахцо импех БН 100,00КМ
6. ДОО Меридијана 100,00КМ
7. Центар за социјални рад БН 3.000,00КМ

УКУПНО: 8.650,00КМ

Помоћ у робној вриједности донирали су:

1. ДОО Интергај – 30 печеница у вриједности од 150КМ 4.500,00КМ
2. ДОО Спектар Дринк – намирнице у вриједности од 1.151,28КМ
3. Стојановић и син млин – 1000кг брашна у вриједности од 1.228,50КМ
4. Павловић млин – 1000кг брашна у вриједности од 1.228,50КМ   
   УКУПНА ВРИЈЕДНОСТ ДОНАЦИЈЕ: 8.107,28КМ

За новчани дио донација, у износу од 8.650,00КМ припремљено је укупно 200 пакета са сљедећим садржајем:

Прехрамбени пакет:

1. 10кг брашна;
2. 20л уља;
3. 2х850гр шећера;
4. 1кг соли;
5. 800гр риже;
6. 400гр макарона;
7. 150г месни нарезак;
8. 140г туњевина;
9. 2 кутије чаја;
10. 4х60гр готове супе;
11. 250г кекса петит;
12. 250г зачина;
13. 1л сирупа од боровнице;
14. 40гр мармеладе;
15. 1,5л сока лимета.

Хигијенски пакет:

1. 3кг детерџент;
2. 2 сапуна;
3. 1л течности за суђе;
4. 1л шампона;
5. 10/1 тоалет папр.

Донације у роби ДОО Спектар дринк, ДОО Млин Павловић и ДОО Стојановић и син укључене су у пакете, а печенице су подијељене 05.01.2022. на фарми Интергај. Прехрамбене и хигијенске пакете дијелили су запослени Центра за социјални рад и волонтери Градске организације Црвеног крста Бијељина 28., 29. и 30.12.2021. године.

Без обзира на проблеме са којима смо се сусретали, успјели смо да и ову акцију доведемо до краја, захваљујући прије свега донаторима који су се и ове године укључили.

**Извјештај о раду Мобилног тима Бијељина – Зворник за 2021. годину**

Мобилни тим Црвеног крста Републике Српске, формиран је Одлуком Друштва Црвеног крста/крижа БиХ 4. марта 2019. године, као и мобилни тим УСК и МТ Мостар. Сврха постојања мобилних тимова је пружање помоћи мигрантима у транзиту кроз нашу земљу, обзиром на све сложенију мигрантску ситуацију у БиХ. Мобилни тим Бијељна – Зворник реализује своје активности од 1. априла 2019. године, а у саставу се налазе четири особе (вођа тима и три члана), од којих су два члана за пружање прве помоћи и психосоцијалне помоћи.

Мобилни тим је током 2021. године дјеловао у складу са расположивим капацитетима, континуирано пружао помоћ мигрантима у транзиту кроз Републику Српску. Посредством Црвеног крста Републике Српске, Друштва Црвеног крста/крижа Босне и Херцеговине и Међународне федерације Црвеног крста континуирано су набављане различит врсте хуманитарних роба: храна, хигијенски пакети, одјећа, обућа, вода, вреће за спавање итд. Обзиром да је 2021. година била изазовна због присуства корона вируса обезбијеђене су и одређене количине заштитне опреме и дезинфикационих средстава.

Основни задатак свих мобилних тимова у БиХ је пружање услуга из хуманитарне области мигрантима у транзиту кроз Републику Српску у складу са мандатом ЦКРС (продаја хуманитарних роба: храна, хигијенски артикли, ћебад, вреће за спавање, одјећа, пелене за бебе и све друге расположиве хуманитарне робе), пружање прве помоћи, психосоцијалне помоћи, информисање миграната о минској ситуацији – подјела летака са мапом минске ситуације на подручју Зворника и Бијељине, дистрибуција инфо летака превенција и лијечењеа скабијеса, ОПВ – служба тражења, комуникација са МУП-ом, домовима здравља и локалним властима на терену.

Чланови мобилног тима Бијељина-Зворник прошли су кроз неколико радионица/тренинга на којима су додатно едуковани за извршење својих задатака. На позив Црвеног крста Републике Српске, члан мобилног тима Бијељина-Зворник учествовао је у раду радионице која је у организацији Црвеног крста Црне Горе одржана у Дому солидарности у Сутомору у периоду од 26.2.2021. године до 1.3.2021. године на тему „Здравље и прва помоћ у заједници“ са фокусом на миграције.

Мобилни тим путем апликације Теамс, учествовао је у радионици на тему „Здравствено и хуманитарно збрињавања миграната у БиХ за вријеме повећаног ширења Ковид 19 вируса“.

У посјети мобилном тиму боравила је Mechtild Richert испред Њемачког Црвеног крста. Одржан је састанак са члановима Мобилног тима након чега су заједно посјетили локацијама на којима Мобилни тим проланази мигранте и пружа им помоћ у транзиту кроз Републику Српску.

Вођа Мобилног тима је у периоду од 1. до 5. новембра 2021. године учествовао у раду радионице „Координација и управљање камповима“.

У периоду од 7. до 9. децембра 2021. године вођа тима је учествовао на годишњем координацијском-евалуацијском састанку Службе тражења МКЦК који је одржан у организацији Друштва Црвеног крста/крижа Босне и Херцеговине.

Дана 29.12.2021. године у Етно селу Станишићи у Бијељини одржана је радионица за чланове мобилних тимова на тему „Заштита равноправности полова и инклузија“ којој су присустовала три члана мобилног тима Зворник-Бијељина.

Извјештаји о пруженој помоћи мигрантима у транзиту се у електронској форми попуњавају свакодневно путем КоВо апликације инсталиране у мобителу вође тима (једнообразно за све мобилне тимове у БиХ), односно сваки пут када је МТ Бијељина био на терену, на основу чега Црвени крст Републике Српске, Друштво Црвеног крста/крижа БиХ и МФДЦК/ЦП имају тачне податке о пруженој помоћи тога дана, али и цијелог периода откад званично постоји и пружа помоћ овај Тим.

Зона дјеловања Мобилног тима Бијељина:

* Подручје града Бијељина поред Дрине до Зворника, на којој релацији мигранти и прелазе ријеку у дужини од 60 километара, као и сам град Зворник;
* Подручје поред ријеке Саве до Брчког у дужини од 50 километара;
* Подручје од Бијељине до Угљевика и потез према Тузли;
* Подручје према општини Милићи.

Мигранти који су у транзиту кроз Републику Српску, којима је Мобилни тим пружио помоћ током 2021. године претежно долазе из Сирије, Алжира, Афганистана, Индије, Бангладеша, Пакистана, Ирака, Марока, Либије, Судана, итд.

***ЗДРАВСТВЕНА ДЈЕЛАТНОСТ***

**Прва помоћ**

Познавање принципа и основних техника указивања прве помоћи је неопходан саставни дио опште и здравствене културе сваког човјека, а посебно младих.

У 2021. години Градска организација Црвеног крста Бијељина наставила је са теоретским и практичним оспособљавањем становништва, а посебно младих и будућих возача, да компетентно указују прву помоћ у различитим животним ситуацијама и код разноврсних повреда и болесних стања, посебно оних која су угрожавајућа за живот.

Прва помоћ је програм који проводимо током цијеле године. Посебна пажња се посвећује обуци подмлатка и омладине за пружање прве помоћ. Овим начином сваке године увећавамо број активних чланова који су увијек спремни да се укључе у промотивне активности Црвеног крста, као и за непосредно пружање прве помоћии уколико то и затреба.

**Прва помоћ за будуће возаче**

Градска организација Црвеног крста Бијељина, у оквиру своје дјелатности задужена је за организацију Прве помоћи за будуће возаче. Ову активност проводе запослени у сарадњи са др Душком Миловановићем. У 2021. години курс је похађало 1.671 кандидата и од ове активности остварена су значајна финансијска средства која се намјенски троше на личне дохотке радника и редовне програмске активности.

**Репродуктивно здравље**

Репродуктивно здравље једна од наших примарних активности, а његови главни носиоци су били млади едукатори који имају солидно знање стечено на семинарима из ове области. Они су, током године, у школама одржали предавања и презентације на теме борбе против: сиде и полно преносивих болести, ТБЦ, алкохолизма, пушења итд.

**Добровољно давалаштво крви**

Добровољно давалаштво крви има значајно мјесто у активностима Градске организације Црвеног крста Бијељина. Имамо одличну сарадњу са Службом за трансфузију крви Бијељина. Заједнички проводимо редовне и ванредне активности чији је задатак да повећамо број добровољних давалаца крви.

Морамо истаћи да је укупан носилац активности даривања крви на регији, Служба за трансфузију и користимо прилику да посебно истакнемо њихову улогу као кључну у овој области. Наша сазнања су да са подручја Општине Бијељина има укупно 7.700 регистрованих добровољних давалаца крви, а Градска организација Црвеног крста Бијељина у 2021. години издала је 523 нове књижице за регистрацију давалаца крви.

**Друштво добровољних давалаца крви „Здравље“ Бијељина**

Пандемија је ометала и многе активности и ДДДК Бијељина, али је друштво у великој мјери успјело да оствари планиране активности.

Почетком марта су учествовали у акцији даривања крви у Јагодини. Дана 21.3.2021. организована је традиционална и прва акција даривања крви у просторијама ВМА са 50 давалаца. Имали су акцију у априлу када је прикупљено 105 доза крви. Поводом крсне славе Града Бијељина организована је акција у којој је укупно прикупљено 128 доза. Поводом обиљежавања Церске битке у сарадњи са ВМА Београд, Прикупљено је 86 јединица крви. Организована је велика акција у Трансфузији Бијељина крајем 2021. године гдје је прикупљено 156 доза. Учествовали су у акцијама у Лакташима, Јагодини, Лозници, Сувом Пољу и Крагујевцу. Прикупљено је више од 180 доза за познате примаоце, самоиницијативно је даровано 259 доза.

Друштво ДДК „Здравље“ тренутно броји 974, од којих 674 активних чланова. Упркос тешкоћама у раду успјешно су остварени планови и циљеви и број доза предвиђених за 2021. годину.

**Друштво добровољних давалаца крви „Томо Мијатовић“ Суво Поље**

Велики допринос добровољном давалаштву крви даје друштво из Сувог Поља. Друштво добровољних давалаца крви „Томо Мијатовић“ Суво Поље учествовало је у многим акцијама у граду, држави и региону (Мартинци, Коренита, Модрича) и укупно је прикупљено 119 јединица, а у појединачним случајевима самосталног даривања крви, још преко 50 јединица.

**Друштво добровољних давалаца крви „Ново насеље Јања“**

Друштво добровољних давалаца крви Ново насеље Јања је у акцији даривања које је организовало Друштво добровољних давалаца крви „Здравље“, учествовало са 11 даваллаца. Организовали смо акцију од 10. до 17. маја 2021. године. Акцији се одазвало 39 давалаца, прикупљено 31 боца. У акцији на Церу учествовали са 17 давалаца, а заједничку акцију са ДДК „Здравље“ организовали смо од 21.12. до 28.12.2021. Одазвало се 37 давалаца.

**Традиционалне активности које се обиљежавају на нивоу Свјетске организације Црвеног крста, а обиљежене су као различите активности на нивоу Градске организације Црвеног крста Бијељина:**

* 4. фебруар – Свјетски дан борбе против рака;
* 24. март – Међународи дан борбе против туберколозе;
* 4. април – Међународни дан позивања свијести на опаност од мина;
* 8. мај – Међународни дан Црвеног крста и Црвеног полумјесеца;
* 8.-15. мај – Недеља Црвеног крста;
* 14. јун – Свјетски дан добровољних давалаца крви;
* 26. јун – Међународни дан борбе против злоупотребе и незаконите употребе дрога;
* 19 јул – Свјетски хуманитарни дан;
* 30. јул – Међународни дан борбе против трговине људима;
* 1. август Свјетски дан хуманости;
* 12. август – Свјетски дан младих;
* 30. август – Свјетски дан несталих;
* 9. септембар – Свјетски дан прве помоћи;
* 14.-21. септембар – Недеља борбе против туберколозе;
* 15. септембар – Дан несталих Републике Српске;
* 1. октобар – Свјетски дан хуманости;
* Прва седмица у октобру – Недеља дјетета;
* 7. октобар – Акција „Трка за срећније дјетињство“;
* 13. октобар – Међународни дан смањења ризика од катастрофа;
* 18. октобар – Свјетски дан борбе против трговине људима;
* Последња седмица октобра – Недеља солидарности;
* 1. новембар – Мјесец борбе против болести зависности;
* 19. новембар – Свјетски дан сјећања на жртве саобраћајних несрећа;
* 1. децембар – Свјетски дан борбе против ХИВ/АИДС;
* 5. децембар – Међународни дан волонтера;
* 8.-15. децембар – Недеља упозорења на опасност од мина.

***СЛУЖБА ТРАЖЕЊА***

Служба тражења Црвеног крста пружа помоћ жртвама оружаних сукоба, природних катастрофа и других хитних ситуација, те омогућава обнављање и одржавање веза између чланова породица које су се раздвојиле усљед сукоба, природних катастрофа или других хитних ситуација.

Обнављање породичних веза у несрећама (ОПВ) је општи термин који се односи на низ активности чија је сврха да се спријечи насилно раздвајање чланова породице и њихов нестанак, обнављање и одржавање контакта између чланова породице и расвјетљивање судбине слица која су пријављена као нестала.

Служба тражења Црвеног крста је у 2021. години обављала редовне послове у оквиру надлежности по основу Међународног хуманитарног права, Закону о положају и овлаштењима Црвеног крста Републике Српске, Правилника о организацији Службе тражења Црвеног крста Републике Српске, Правилника о организацији Службе тражења Црвеног крста/крижа Босне и Херцеговине, те Програм рада Службе за 2021. годину.

Служба тражења имала је разноврсне активности:

* Спајање породица – 1;
* Потврда о заточеништву – 1;
* Упућено захтјева -1;
* Уручено потврда – 1;
* Писмо обавјести – 1.

Сарадња са Општинским и Регионалним удружењем породица погинулих и нестлих, телефонски и лични контакти са корисницима услуга Службе тражења су многобројни.

***УПОЗОРАВАЊЕ НА ОПАСНОСТ ОД МИНА***

Активности из програма упозоравања на опасност од мина у 2021. години реализовало је професионалн запослено особље Црвеног крста и сертификовани волонтери – инструктори за упозоравање на мине ДЦК/К БиХ и БХМАЦ-а, Стандардна упозоравања на мине и Стандардних оперативних процедура БХМАЦ-а.

Како би се избјегле новежртве мина и неексплодираних убојитих средстава Градска организација Црвеног крста Бијељина је у 2021. години реализовала активности упозоравања на опасност од мина кроз едукацију и такмичење основних школа.

Иако је од посследњег рата прошло доста година ова активност је још увијек актуелна. Стога су наши млади активисти и ове године вршили презентације по школама, показујући како изгледају минска експлозивна средства, гдје се могу наћи и како у том случају поступити. У овом дијелу сарађивали смо са Штабом цивилне заштите Бијељина.

Градско такмичење „Мисли мине“ одржано је 24.11.2021. године и учествовало је пет екипа. Побједу је однијела екипа школе „Дворови“. Регионално такмичење одржано је у Пелагићеву 02.12.2021. године гдје је екипа из Дворова однијела прво мјесто. На Републичком такмичењу на Палама освојили су четврто мјесто.

У недељи упозоравања на опасност од мина учесници свих основних школа масовно су учествовали у изради ликовних и литерарних радова на ову тему.

***ПОДМЛАДАК И ОМЛАДИНА***

Програм Подмлатка и Омладине Црвеног крста представља један од значајнијих сегмената организације Црвеног крста који се базира на мотивацији дјеце и младих да се укључе у кације и програме активности Црвеног крста. Подстицање младих на хуманост је нешто што Црвени крст са наставницима настоји да приближи дјеци како би у том духу одрастали. Мало је организација које младима могу понудити овако широк спектар активности као што то ради Црвени крст. Млади се радо одазивају акцијама Црвеног крста те као волонтери промовишу ову организацију. Чланство је нешто што је најважније тако да се наша организација орјентише у правцу придобијања нових чланова, а највећи број је у школској популацији. Ширењем знања о Црвеном крсту као организацији и њеним садржајима који су младма блиски и прихватљиви Градска организација Црвеног крста Бијељина настоји да у редовима наше организације добијемо сваке године неколико нових чланова. У оквиру ове организације већ неколико година врло успјешно раде Клубови подмлатка и омладине. Своје мјесто имају у свим нашим активностима, а већ су препознатљиви у првој помоћи и здравственом просвјећивању, активни су у пдјели промотивног материјала, маркице, а посебно у хуманитарним активностима.

**Један слаткиш, једно дијете**

„Један слаткиш, једно дијете“ је традиционална хуманитарна акција коју спроводе волонтери Градске организације Црвеног крста Бијељина пред Новогодишње и Божићне празнике. Ове године акција је спроведена у сарадњи са Гимназијом „Филип Вишњић“ која је поред великог броја волонтера који су допринјели акцији уступила и просторије у којима су складиштени слаткиши и паковани пакетићи. Циљ акције јесте скупљање и паковање што већег броја слаткиша како би обрадовали што већи број дјеце поводом празника.

Волонтери су спроводили акцију у седам локалних маркета, а то су: два Тропик маркета, три Бост маркета, Фортуна, Фис и Еко маркет. У договору са маркетима акција је спроведена у периоду од 13. до 23.12.2021. године, осим у Еко маркету у ком су волонтери били од 13. до 18.12.2021.

У акцију је било укључено око стотину волонтера, како из Градске организације Црвеног крста Бијељина, тако и из Гимназије „Филип Вишњић“ који су волонтирали у двије смјене, у склопу ваннаставних активности.

Промоцију акције допринијели су локални портали који су пратили акцију и анимирали становништво. Волонтери су гостовали на БН телевизији у двије емисије гдје су се јавно захвалили свим суграђанима на учешћу у акцији.

Акцију је подршала и ДОО „Венера“ која је донирала 100 кеса за пакетиће и осам пакета Медела штрудле. Ученици гимназије, Јована Стојановић и Лазар Гаврић донирали су 100 картонских кутија и 350 кеса за пакетиће.

У акцији је спаковано 1206 пакетића који су донирани разним удружењима и установама.

**Љетна школа подмлатка 2021. године у Ријечанима**

У Ријечанима је одржана Љетна школа за чланове подмлатка Црвеног крста од 20. до 25.7.2021. године гдје су учествовали и представници Градске организације Црвеног крста Бијељина. Учесниц школе су дјеца која су завршила шести и седми разред основне школе. Циљ љетње школе за подмладак јесте упознати младе са организацијом Црвеног крста и са садржајима рада и областима којима могу да се посвете и дјелују у нашој организацији. Оно што је најважније анимирамо младе и учимо различитим вјештинама корисним и примјењивим у жвоту. Програм школе је прилагођен узрасту, а реализоване су четири курсне цјелине јер су учесници подијељени у четири групе и сви пролазе комплетан програм. Програм обухвата: дисеминацију, прву помоћ уз реалистички приказ повреда, стања и обољења, Црвени крст у школи, његовање солидарности код младих, здравствено просвјећивање са акцентом на болести овисности, еколошку културу и репродуктивно здравље.

**Камп за омладину – Ријечани, Модрича**

Црвени крст Републике Српске је и ове године организовао камп за омладину а локалитету Ријечани код Модриче. Овај камп има дугогодишњу традицију јер га Црвени крст Републике Српске организује већ 24 године на опште задовољство младих који се едукују да постану волонтери Црвеног крста. Камп је ове године одржан у термину од 9. до 14.8.2021. годинегдје су учествовали и представници Градске организације Црвеног крста Бијељина.

Успјешно је организовано такмичење у познавању покрета Црвеног крста. Овај вид такмичења представља популаран метод едукације младих.

Градско такмичење Познавање покрета Црвеног крста одржано је 16.1.2021. и учествовало је пет екипа, а побиједила је екипа ОШ „Дворови“. На регионалном такмичењу у Шамцу освојили су четврто мјесто. Обука младих лидера Пале је одржана од 09. до 14.08.2021. године.

На конкурсу „У времену дистанцирања сачувајмо хуманост“ наш волонтер Дајана Кнежевић, ученица Основне школе „Кнез Иво од Семберије“ освојила је друго мјесто.

***СТРУЧНА СЛУЖБА***

Стручна служба Градске организације Црвеног крста Бијељина је у 2021. години планирала, организовала и координирала реализацију програмских активности Градске организације Црвеног крста на нивоу града из следећих програмских области:

* Организација и развој;
* Социјално-хуманитарна дјелатност;
* Здравствена дјелатност;
* Подмладак и омладина;
* Служба тражења;
* Програм приправности и одговора на катастрофу;
* Сарадња са међународним организацијама;
* Програм прве помоћи;
* Традиционалне активности;
* Финансије.

Послове у Стручној служби у 2021. години обављало је укупно три радника (два стручна сарадника и секретар). Можемо истаћи да је Стручна служба обавила стручно и квалитетно све радне задатке који су пред њу постављали. Такође треба рећи да је сарадња са Стручном службом Црвеног крста Републике Српске одлично функционисала.

***ИНФОРМИСАЊЕ***

За дјеловање Градске организације Црвеног крста Бијељина од посебне је важности информативна дјелатност. Ове методе информисања Црвени крст остварује кроз сарадњу са новинарима и редакцијама штампарских и електронских медија.

Циљ редовног информисања је да обезбиједи транспарентност у раду организације, презентације програмских задатака Црвеног крста и акције које се реализују, промоције основних принципа Црвеног крста и формирање позитивног имиџа организације. У 2021. години редовно је контактирано са медијима, чак и учесталије него иначе, обзиром на улогу Црвеног крста у ситуацији која је задесила цијели свијет у 2021. години. Рађено је око 50 ТВ прилога, разних гостовања и седмичног јављања након сједнице Градског штаба за ванредне ситуације и обавјештења јавности о активностима у акцији Респиратор за Српску.

Бијељина, мај 2021. године,

**ГРАДОНАЧЕЛНИК ОБРАЂИВАЧ**

Града БијељинаОдјељење за друштвене дјелатности

п.о. Градоначелника

\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_

/Љубиша Петровић/ /Љубиша Станишић/